Document ID: 32007R1000

REGULAMENTUL (CE) NR. 1000/2007 AL COMISIEI
din 29 august 2007
de modificare a Regulamentului (CE) nr. 831/2002 de punere în aplicare a Regulamentului (CE) nr. 322/97 al Consiliului privind statisticile comunitare, în ceea ce privește accesul la date confidențiale în scopuri științifice
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 322/97 al Consiliului din 17 februarie 1997 privind statisticile comunitare (1), în special articolul 20,
întrucât:
(1)
Regulamentul (CE) nr. 831/2002 al Comisiei (2) determină, pentru a permite stabilirea concluziilor statistice în scopuri științifice, condițiile în care poate fi acordat accesul la datele confidențiale transmise autorității comunitare. Acesta prezintă categoriile de organisme pentru ai căror cercetători se poate acorda un astfel de acces, realizându-se o distincție între organisme direct admisibile și organisme admisibile ulterior emiterii avizului de către Comitetul pentru confidențialitatea statisticilor. Regulamentul prezintă, de asemenea, diversele anchete și surse de date la care acesta se aplică.
(2)
În mod frecvent, cercetările științifice sunt efectuate de unități sau departamente din cadrul institutelor naționale de statistică și al băncilor centrale naționale ale statelor membre, precum și din cadrul Băncii Centrale Europene (BCE). Organismele respective oferă garanții adecvate privind tratamentul confidențial și protecția datelor, cât și privind accesul în scopuri strict științifice. Prin urmare, acestea trebuie, de asemenea, să fie considerate organisme direct admisibile.
(3)
Există o cerere crescândă din partea cercetătorilor și a comunității științifice în general de a avea, în egală măsură, acces în scopuri științifice la date confidențiale rezultate din ancheta privind educația adulților (AES). AES acoperă informații referitoare la modele complexe de participare a adulților în procesul de educare și formare, la accesul la informații privind posibilitățile de studiu, precum și referitoare la un profil al participanților și al celor care nu participă (și anume mediul socioeconomic, motivația pentru a studia, obstacole, atitudini, autoevaluarea competențelor lingvistice și în domeniul TIC). Prin urmare, această anchetă trebuie adăugată în lista prevăzută de Regulamentul (CE) nr. 831/2002.
(4)
Condițiile prevăzute în Regulamentul (CE) nr. 831/2002 au fost, de asemenea, făcute aplicabile accesului în scopuri științifice la date confidențiale provenind din statisticile comunitare referitoare la venit și la condițiile de viață (EU-SILC), prin Regulamentul (CE) nr. 1177/2003 al Parlamentului European și al Consiliului din 16 iunie 2003 privind statisticile comunitare referitoare la venit și la condițiile de viață (EU-SILC) (3). Cu toate acestea, EU-SILC nu este menționat în Regulamentul (CE) nr. 831/2002. În scopul clarității, EU-SILC trebuie, de asemenea, adăugat în lista prevăzută de Regulamentul (CE) nr. 831/2002.
(5)
Prin urmare, Regulamentul (CE) nr. 831/2002 trebuie modificat în consecință.
(6)
Măsurile prevăzute în prezentul regulament sunt conforme cu avizul Comitetului pentru confidențialitatea statisticilor,
ADOPTĂ PREZENTUL REGULAMENT:
Articolul 1
Regulamentul (CE) nr. 831/2002 se modifică după cum urmează:
1.
La articolul 3, alineatul (1) se înlocuiește cu următorul text:
„(1) Accesul la date confidențiale poate fi acordat de autoritatea comunitară cercetătorilor aparținând organismelor care se încadrează într-una dintre următoarele categorii:
(a)
universități și alte instituții de învățământ superior constituite conform legislației comunitare sau conform legislației unui stat membru;
(b)
organizații sau instituții de cercetare științifică constituite conform legislației comunitare sau conform legislației unui stat membru;
(c)
institutele naționale de statistică ale statelor membre;
(d)
Banca Centrală Europeană și băncile centrale naționale ale statelor membre;
(e)
alte agenții, organizații și instituții, după obținerea avizului Comitetului pentru confidențialitatea statisticilor, în conformitate cu procedura prevăzută la articolul 20 alineatul (2) din Regulamentul (CE) nr. 322/97.”
2.
La articolul 5, alineatul (1) se înlocuiește cu următorul text:
„(1) Autoritatea comunitară poate acorda accesul, la sediul său, la date confidențiale obținute din următoarele anchete sau surse de date statistice:
-
grupul comunitar pentru gospodării;
-
ancheta privind forța de muncă;
-
ancheta comunitară privind inovarea;
-
ancheta privind formarea profesională continuă;
-
ancheta privind structura câștigurilor salariale;
-
statisticile comunitare referitoare la venit și la condițiile de viață;
-
ancheta privind educația adulților.
Cu toate acestea, la cererea autorității naționale care a furnizat datele, accesul la aceste date nu se acordă pentru un proiect de cercetare specific.”
3.
La articolul 6, alineatul (1) se înlocuiește cu următorul text:
„(1) Autoritatea comunitară poate pune la dispoziție seturi de microdate anonime obținute din următoarele anchete sau surse de date statistice:
-
grupul comunitar pentru gospodării;
-
ancheta privind forța de muncă;
-
ancheta comunitară privind inovarea;
-
ancheta privind formarea profesională continuă;
-
ancheta privind structura câștigurilor salariale;
-
statisticile comunitare referitoare la venit și la condițiile de viață;
-
ancheta privind educația adulților.
Cu toate acestea, la cererea autorității naționale care a furnizat datele, accesul la aceste date nu se acordă pentru un proiect de cercetare specific.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 august 2007.

Labels: 19
7
0
12
15